Wolf in skaapsklereUitdrukking: Wolf in skaapsklere Betekenis: ‘n Skynheilige Waar kom dit vandaan? In een van sy fabels vertel Esopus die verhaal van Wolf wat maar gesukkel het om ŉ ou skapie te vang. Die trop het te slim geraak vir hom. Een dag het hy weer so in die veld geloop en wonder hoe hy kos in sy maag gaan kry, toe hy ŉ vergete skaapvelletjie onder die bos sien lê het. Wolf het homself daarin toegewikkel en teen sononder tot by die trop gesluip om so onopsigtelik as moontlik saam met die skapies te wei. Hy was van plan om sy kans af te wag om gou sy aandete te kon vang. Vir ŉ paar aande het dit gewerk, maar een aand het sake lelik begin skeefloop. Toe Wolf so ŉ mollige klein lammetjie in die oog kry en ongemerk nader beweeg, kom die skaapwagter daar aan! Die skaapwagter was ook lus vir ŉ sappige stukkie skaapvleis vir aandete. In die sterk skemer het hy Wolf vir ŉ skaap aangesien en hom net daar keelaf gesny. In ŉ ander weergawe van dié bloeddorstige klein fabeltjie word Wolf deur ŉ ander wolf vir ŉ skaap aangesien en daar word hy toe dié se aandete. Die Bybel verwys ook in Matthéus 7:15 na wolwe in skaapsklere.